Κυμβουργία της Μασοβίας

Η Κυμβουργία (γερμ. Cimburgis, πολων. Cymbarka, 1394/97 - 28 Σεπτεμβρίου 1429) από τον Οίκο των Πιάστ ήταν κόρη του Δούκα της Μασοβίας και με τον γάμο της έγινε δούκισσα της Αυστρίας (1412-24).

Βιογραφία
Ήταν το τρίτο παιδί και η δεύτερη κόρη του Σιεμόβιτ Δ΄ της Μαζοβίας και της Αλεξάνδρας των Γκεντιμινιδών, κόρης του Αλγκίρντας της Λιθουανίας. Αδελφός της Αλεξάνδρας ήταν ο Βλαδίσλαος Β΄ της Πολωνίας, γενάρχης των Γιαγκελλόνων.

Ο Ερνέστος των Αψβούργων, έπειτα από τη ματαίωση του αρραβώνα του μεγαλύτερου αδελφού του Γουλιέλμου της Έσω Αυστρίας με τη Εδβίγη της Πολωνίας, μεταμφιέστηκε και πήγε στην Αυλή της Κρακοβίας. Ο Ερνέστος ήταν χήρος, μια και η σύζυγός του, Μαργαρίτα της Πομερανίας, είχε αποβιώσει. Σύμφωνα με την παράδοση, συμμετείχε σε ένα βασιλικό κυνήγι, όπου μία άρκτος επιτέθηκε στην Κυμβουργία. Ο Ερνέστος έσωσε την Πριγκίπισσα και από τότε μπήκε στην καρδιά της. Στην πραγματικότητα, ο θείος της, Βλαδίσλαος Β΄ της Πολωνίας, που ήταν σε πόλεμο με το Τευτονικό Τάγμα και τον Σιγισμούνδο της Γερμανίας, άδραξε την ευκαιρία να ενδυναμώσει τις σχέσεις του με τον Οίκο των Αψβούργων και έδωσε τη συγκατάθεσή του.

Ο γάμος έγινε στη Βούδα, έδρα του Σιγισμούνδου, ο οποίος μεσολάβησε για ειρήνη μεταξύ της Πολωνίας και του Τευτονικού Τάγματος. Αν και τον γάμο δεν ενέκριναν οι Αψβούργοι, ήταν επιτυχημένος. Έπειτα από το τέλος του μεγαλύτερου αδελφού του Γουλιέλμου, ο Ερνέστος έγινε δούκας της Έσω Αυστρίας, ενώ την κυρίως Αυστρία κατείχε ο εξάδελφός του, Αλβέρτος Δ΄, από τον κλάδο του Αλβέρτου Γ΄. Ο κλάδος αυτός έπειτα εξέλιπε, έτσι έμεινε ο κλάδος του Λεοπόλδου Γ΄, πατέρα του Ερνέστου και ο Ερνεστος είναι ο πρόγονος όλων των μετέπειτα Αψβούργων. 

Ο λόγιος Ρόμπερτ Μπάρτον θεώρησε το 1621 ότι η Κυμβουργία έφερε στους Αψβούργους τον προγναθισμό, το χαρακτηριστικό εξέχων κάτω χείλος που είχαν τα μέλη του Οίκου έως το 18ο αιώνα (το χαρακτηριστικό αυτό το κληρονόμησαν ακόμη και μακρινοί απόγονοί της, όπως ο Αλφόνσος ΙΓ΄ της Ισπανίας). Ωστόσο η άποψη αμφισβητείται, καθώς το άγαλμά της στον Αυλικό Ναό του Ίννσμπρουκ δεν έχει αυτό το χαρακτηριστικό, ενώ το έχουν ο προπάππος του Ερνέστου, Αλβέρτος Α΄ της Γερμανίας, και ο θείος του, Ροδόλφος Δ΄.

Η παράδοση τη θέλει να έχει εξαιρετική δύναμη: κάρφωνε ήλους στον τοίχο με το χέρι της και έσπαγε καρύδια με τα δάχτυλά της. Το 1424 απεβίωσε ο σύζυγός της. Όταν 5 έτη μετά η Κυμβουργία έκανε προσκυνηματικό ταξίδι για το Μαριατσέλλ, σταμάτησε στο Τύρνιτς της Κάτω Αυστρίας και απεβίωσε εκεί σε ηλικία 32-35 ετών. Τάφηκε στο Αββαείο του Λίληνφιλντ.

Οικογένεια
Παντρεύτηκε τον Ερνέστο της Έσω Αυστρίας το 1412 και είχε τέκνα:
 Φρειδερίκος Γ΄ (1415 - 1493), Δούκας της Έσω Αυστρίας, Αρχιδούκας της Αυστρίας & Βασιλιάς της Γερμανίας. 
 Μαργαρίτα (π.1416 - 1486), παντρεύτηκε τον Φρειδερίκο Β΄ της Σαξονίας.
 Αλβέρτος ΣΤ΄ (1418 - 1463), Αρχιδούκας της Αυστρίας.
 Αικατερίνη (1420 - 1493), παντρεύτηκε τον Κάρολο Α΄ της Βάδης.
 Ερνέστος (1420 - 1432).
 Αλεξάνδρα (1421)
 Άννα (1422 - 1429).
 Λεοπόλδος (1424).
 Ροδόλφος (1424).

Παραπομπές

Πηγές
 Complete Genealogy of the House of Habsburg. Retrieved 18 June 2014.
 Genealogical Database by Herbert Stoyan. Archived 19 June 2014 at Archive.today Retrieved 18 June 2014.
 AUSTRIA in Charles Crawley: Medieval Lands

Κατηγορία:Οίκος των Πιαστ
Κατηγορία:Γερμανίδες δούκισσες
Κατηγορία:Πολωνοί γερμανικής καταγωγής
Κατηγορία:Πολωνοί λιθουανικής καταγωγής
Κατηγορία:Πολωνοί ρωσικής καταγωγής